input: UREDBA KOMISIJE (EU) št. 1068/2013
  z dne 30. oktobra 2013
  o spremembi Priloge II k Uredbi (ES) št. 1333/2008 Evropskega parlamenta in Sveta glede uporabe difosfatov (E 450), trifosfatov (E 451) in polifosfatov(E 452) pri pripravi mokro nasoljene ribe
  (Besedilo velja za EGP)
  EVROPSKA KOMISIJA JE -
  ob upoštevanju Pogodbe o delovanju Evropske unije,
  ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) ter zlasti člena 10(3) in člena 30(5) Uredbe,
  ob upoštevanju naslednjega:
  (1)
  Priloga II k Uredbi (ES) št. 1333/2008 določa seznam Unije aditivov za živila, odobrenih za uporabo v živilih, in pogoje njihove uporabe.
  (2)
  Navedeni seznam se lahko spremeni v skladu s postopkom iz Uredbe (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (2).
  (3)
  V skladu s členom 3(1) Uredbe (ES) št. 1331/2008 se lahko seznam Unije aditivov za živila na pobudo Komisije ali na podlagi zahtevka posodobi.
  (4)
  Zahtevek za odobritev uporabe difosfatov (E 450), trifosfatov (E 451) in polifosfatov (E 452) pri pripravi mokro nasoljene ribe je bil vložen 19. junija 2009 in je dostopen državam članicam.
  (5)
  Riba se lahko nasoli ali konzervira z dodajanjem velikih količin soli v surovino. Prvotno je postopek soljenja sestavljala ena etapa, zdaj pa ga sestavlja več faz, kar vključuje predsolitev, ki omogoča krajši čas soljenja in relativno homogeno koncentracijo soli v mišičevju ribe. Da bi to dosegli, se riba najprej predsoli z vbrizganjem slanice in/ali soljenjem v slanici, pripravljeni z nadzorovano koncentracijo soli. Po tem se riba suho nasoli (tj. nasolitev), da se dobi prava koncentracija soli v končnem proizvodu.
  (6)
  V tem dolgem postopku konzervacije lahko še naprej prihaja do oksidacije, zlasti lipidov, ki so prisotni v mišičevju ribe. To bo privedlo do spremembe barve in okusa. Oksidacijo pospešijo kovinski ioni, ki so prisotni v mišičevju ribe, in uporabljena sol. Ker difosfati (E 450), trifosfati (E 451) in polifosfati (E 452) tvorijo kemične komplekse s kovinskimi ioni, je bilo dokazano, da so najbolj učinkoviti za zaščito nasoljene ribe proti oksidaciji. Večina dodanih fosfatov in sol se odstranijo z namakanjem v vodi pred uporabo. Vsebnost vode v končnem mokro nasoljenem proizvodu se ne poveča s to uporabo fosfatov. Nasoljeno ribo, katere izvirna barva in okus sta ohranjena, zlasti zahtevajo na trgih v Španiji, Italiji in Grčiji.
  (7)
  V skladu s členom 3 v povezavi s členom 6(4) Direktive 2000/13/ES Evropskega parlamenta in Sveta z dne 20. marca 2000 o približevanju zakonodaje držav članic o označevanju, predstavljanju in oglaševanju živil (3) mora biti uporaba fosfatov pri pripravi mokro nasoljene ribe označena na seznamu sestavin. Nosilci živilske dejavnosti lahko prav tako na svojih proizvodih označijo, da polifosfati niso bili uporabljeni.
  (8)
  Ker se večina dodanih fosfatov odstrani med namakanjem v vodi, bo izpostavljenost potrošnikov fosfatom minimalna in zato ne bo imela učinka na zdravje ljudi. Zato je primerno, da se dovoli uporaba difosfatov (E 450), trifosfatov (E 451) in polifosfatov (E 452) za konzerviranje mokro nasoljene ribe.
  (9)
  V skladu s členom 3(2) Uredbe (ES) št. 1331/2008 se mora Komisija za posodobitev seznama Unije aditivov za živila iz Priloge II k Uredbi (ES) št. 1333/2008 posvetovati z Evropsko agencijo za varnost hrane, razen če zadevna posodobitev ne vpliva na zdravje ljudi. Odobritev uporabe difosfatov (E 450), trifosfatov (E 451) in polifosfatov (E 452) za konzerviranje mokro nasoljene ribe pomeni posodobitev navedenega seznama, ki ne bo imela učinka na zdravje ljudi, zato Evropske agencije za varnost hrane ni treba zaprositi za mnenje.
  (10)
  Bakala ali portugalska trska se proizvaja z dodatnim sušenjem mokro nasoljene ribe. Uporaba polifosfatov bi lahko vplivala na ta postopek sušenja. Poleg tega bi ta uporaba lahko ovirala razvoj značilne barve in okusa bakala. Nasoljena riba, ki se obdela s fosfati, zato ne bi bila zaželena pri proizvajalcih tradicionalnega bakala. Da se tem proizvajalcem omogoči prilagoditev možnemu dajanju v promet ribe, obdelane s fosfati, bi bilo treba predlagati prehodno obdobje. V tem obdobju bi proizvajalci tradicionalnega bakala lahko sklenili sporazume z dobavitelji in spoznali analitske metode, ki se lahko uporabijo za nadziranje navzočnosti dodanih fosfatov v ribi.
  (11)
  Da bi nadalje ocenila vpliv na razpoložljivost mokro nasoljene ribe za proizvodnjo bakala, bo Komisija tri leta spremljala uporabo polifosfatov v glavnih državah proizvajalkah bakala.
  (12)
  Prilogo II k Uredbi (ES) št. 1333/2008 bi bilo zato treba ustrezno spremeniti.
  (13)
  Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali -
  SPREJELA NASLEDNJO UREDBO:
  Člen 1
  Priloga II k Uredbi (ES) št. 1333/2008 se spremeni v skladu s Prilogo k tej uredbi.
  Člen 2
  Ta uredba začne veljati dvajseti dan po objavi v Uradnem listu Evropske unije.
  Ta uredba je v celoti zavezujoča in se neposredno uporablja v vseh državah članicah.
  V Bruslju, 30. oktobra 2013